《琐窗寒 消寒》
清代·阮恩滦

冻雪拳鸦，深松隐鹤，绮窗风紧。貂茸护暖，减了弄妆清兴。

问园梅、开将未开，小阑浅压苔枝冷。忆六朝山色，愁娥难画，峭寒同警。

云影。西楼暝。正酒熟枫根，笛飘竹径。灯帘自倚，销得玉釭兰烬。

怕窥檐、霜月半棱，夜阶渐觉遥漏静。且围炉、小试龙团，也胜椒花饮。

作者简介：江苏仪徵人，字湄川。阮元孙女，杭州诸生沈霖元室。善书画，嗜琴，人呼琴女。有《慈晖馆诗钞》。